
ДО
ОБЩИНСКИ СЪВЕТ
БУРГАС


ДОКЛАДНА ЗАПИСКА
	
ОТ ДИМИТЪР НИКОЛОВ – КМЕТ НА ОБЩИНА БУРГАС

[bookmark: _GoBack]Относно: Разкриване на филиал към Детска градина „Надежда“, гр. Бургас в кв. Победа.

УВАЖАЕМИ ОБЩИНСКИ СЪВЕТНИЦИ,
Община Бургас води последователна политика за осигуряване на достъпно и качествено предучилищно образование, съобразено с потребностите на гражданите и демографското развитие на региона. Разкриването на филиал към ДГ „Надежда“ – гр. Бургас, к/с „Меден Рудник“ в гр. Бургас, кв. Победа е от съществено значение за осигуряване на равен достъп до качествено предучилищно образование за всички деца в района. Кварталът е с висока концентрация на семейства с нисък социално-икономически статус, като значителна част от децата са от ромски произход. В момента в кв. Победа не съществува детска градина, което създава сериозни затруднения за родителите и ограничава възможностите за ранно включване на децата в образователната система. Липсата на близко разположена детска градина води до ниски нива на обхват и затруднява изпълнението на държавната политика за задължително предучилищно образование. Много семейства не разполагат с транспорт или финансови средства, за да осигурят ежедневно придвижване на децата до по-отдалечени детски заведения. Това увеличава риска от социална изолация, образователни затруднения и пропуски в ранното детско развитие.
Откриването на филиал в кв. Победа ще гарантира равнопоставен достъп до образование за всички деца в района, подпомогне ранната социализация и развитие на ключови умения, улесни родителите и ще повиши обхвата в задължителното предучилищно образование, съдейства за по-добра интеграция и намаляване на образователните неравенства, осигури безопасна, подкрепяща и стимулираща среда за децата.
Създаването на филиал на детска градина в квартала е важна стъпка към устойчиво развитие на общността, подобряване на образователните резултати и гарантиране на правото на всяко дете да получи качествено образование още от най-ранна възраст.
Към настоящия момент Детска градина „Надежда“ в к/с „Меден Рудник“ функционира при пълна натовареност. Наличието на общинска база в сградата на ОУ „Христо Ботев“ в кв. Победа позволява разкриването на допълнителни групи чрез създаване на филиал към детското заведение в сградата на ОУ „Христо Ботев“ в кв. Победа. Това е икономически най-целесъобразното решение, тъй като оптимизира административните разходи и използва утвърдения педагогически и управленски опит на съществуващото ръководство. Сградата на новия филиал е напълно реновирана, като са спазени всички изисквания на Наредба № 3 за здравните изисквания към детските градини и нормите за пожарна безопасност.
Разкриването на филиал на детската градина е в изпълнение на Стратегически приоритет 1. Втора група мерки: Качествено образование и социализация на децата от най-ранна възраст от Програмата за демографско развитие на Община Бургас, приета от Общински съвет Бургас през юни 2023 г. и цели осигуряване на равен достъп до модерна, качествена и ефективна грижа за децата в Община Бургас, и е условие за професионална активност на родителите при желание от тяхна страна. Гарантирането на равен достъп е и условие за ранната социализация на децата, плавно адаптиране към живот в общност на връстници и за намалява отпадането им от системата на предучилищно и училищно образование.
Разпоредбата на чл. 310, ал. 5 от Закона за предучилищното и училищното образование предвижда общинските детски градини да се откриват, преобразуват, променят или закриват със заповед на кмета на общината, след решение на общинския съвет.
С оглед на гореизложеното и на основание чл. 21, ал. 1, т. 8 и ал. 2 от Закона за местното самоуправление и местната администрация (ЗМСМА), във връзка с чл. 310, ал. 5 и чл. 313, ал. 1, т. 3 от Закона за предучилищното и училищното образование (ЗПУО), предлагам Общински съвет – Бургас да вземе следното


Р Е Ш Е Н И Е:

1. Дава съгласие за разкриване на филиал към Детска градина „Надежда“, гр. Бургас, в Основно училище „Христо Ботев“ – гр. Бургас, кв. Победа, отразено в КККР на гр. Бургас като сгради с идентификатор № 07079.660.617.1; 07079.660.617.2 и 07079.660.617.3, изградени в имот публична общинска собственост с идентификатор 07079.660.617, съгласно Акт за ПОС № 10527 от 31.10.2024 г., считано от учебната 2026/2027 г.
2. Определя капацитет на филиала от 2 (две) групи за деца в предучилищна възраст.




ДИМИТЪР НИКОЛОВ
Кмет на Община Бургас

